ORDE do 30 de novembro de 2005 pola que se clasifica de interese social a Fundación para la Investigación, Desarrollo Tecnológico e Innovación en el Sector Pesquero de Celeiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/12/2005

Visto o expediente de clasificación da Fundación para la Investigación, Desarrollo Tecnológico e Inno
vación en el Sector Pesquero de Celeiro, con domicilio en Celeiro, Viveiro (Lugo).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para la Investigación, Desarrollo Tecnológico e Innovación en el Sector Pesquero de Celeiro foi constituída en escritura pública, outorgada en Viveiro o día vinte e catro de outubro de dous mil cinco, ante o notario Miguel Ángel Delgado Gil, co número de protocolo mil trescentos sesenta e catro, por Andrés Manuel Díaz Martínez en representación da compañía mercantil Servicios Integrales de Celeiro, S.A., José Novo Rodríguez en representación da sociedade Puerto de Celeiro, S.A., e por Domingo Rey Seijas en representación da Confraría de Pescadores de Santiago Apóstol de Celeiro.
3. A fundación ten como obxecto, segundo establece o artigo 7 dos estatutos, promover, incentivar e executar accións que se orienten ao fortalecemento, crecemento e mellora da competividade do sector pesqueiro galego mediante a innovación, investigación e desenvolvemento tecnolóxico e a promoción e prestación de servizos de formación, información e asesoramento.
4. O padroado da fundación estará integrado por José Novo Rodríguez como presidente; Domingo Rey Seijas como vicepresidente, e por Sergio Blas Fontán, Andrés Manuel Díaz Martínez e Máximo Manuel Díez Méndez como vogais.
5. A comisión integrada polos secretarios xerais de todas as consellerías elevou ao conselleiro de Presidencia, Administracións Públicas e Xustiza proposta de clasificación como de interese social da Fundación para la Investigación, Desarrollo Tecnológico e Innovación en el Sector Pesquero de Celeiro, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Pesca e Asuntos Marítimos.
Fundamentos de dereito.
1. O artigo 34 da Constitución Española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do
protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 29 de novembro de 2005.
Vista a Constitución Española de 1978; o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación para la Investigación, Desarrollo Tecnológico e Innovación en el Sector Pesquero de Celeiro e adscribila á Consellería de Pesca e Asuntos Marítimos, que exercerá plenamente o protectorado sobre ela.
Santiago de Compostela, 30 de novembro de 2005.
José Luis Méndez Romeu
Conselleiro de Presidencia, Administracións
Públicas e Xustiza